41 migrante in trok in Griekeland gekry | Netwerk24
41 migrante in trok in Griekeland gekry
Deur Reuters 04 November 2019 22:58
Die Griekse polisie het Maandag 41 migrante, meestal van Afganistan, gevind waar hulle in 'n verkoelde trok op 'n motorweg in die noorde van Griekeland weggekruip het.
Dié ontdekking kom tien dae nadat 39 Viëtnamese migrante se lyke agterin 'n verkoelde vragmotor naby Londen gekry is.
Twee mense word in Brittanje weens die sterftes aangekla, en agt in Viëtnam.
Die verkoelingstelsel in die trok waar die migrante in die noorde van Griekeland gevind is, was nie aangeskakel nie.
Niemand is beseer nie, maar party migrante het wel om mediese hulp gevra, het 'n Griekse polisiebeampte gesê.
Die polisie het die trok naby die stad Xanthi voorgekeer.
Die bestuurder is in hegtenis geneem en hy, asook die migrante, is na 'n nabye polisiekantoor geneem.
Griekeland sukkel met die grootste toestroming van migrante en vlugtelinge sedert 2015, toe meer as 'n miljoen mense na Europa van Turkye via Griekeland beweeg het.
Omtrent 34 000 asielsoekers en vlugtelinge word in oorvol kampe op die Egeïese eilande gehou. Menseregtegroepe het die toestande daar as skokkend beskryf.
Die konserwatiewe regering wat in Julie aan die bewind gekom het, het beloof om meer as 20 000 migrante van die eilande te verwyder en 10 000 mense wat nie in aanmerking kom vir asiel nie, teen 2020 te deporteer.
Die aankoms van onbegeleide kinders het ook toegeneem. Omtrent 1 000 minderjariges het sedert Julie aangekom, het die Griekse ministerie van arbeid gesê. Die totale getal word op 5 000 beraam.
'n Vyfde van dié minderjariges word glo vermis, en die ministerie het beloof om meer geriewe te bou om minderjarige migrante te huisves.